
Gömböc-víziók

A népmese egy olyan műfaj, amelyben a csodás elemek amiatt alkotnak egy zárt rendszert, mert bennük fellelhetőek az ősi néphit, a népszokások és a világról alkotott ősrégi kép emlékei. A népmesét elmesélő nép múltjának, jelenének, mindennapi életének elemei éppúgy megtalálhatók benne, mint a becsületesebb, igazabb élet utáni vágyakozás.
A kis gömböc című népmesét górcső alá vetve könnyedén megállapítható, hogy ebben a szövegben nem csupán a lecsupaszított fabula válik fontossá, ugyanis itt ennél sokkal többről van szó. S ez a többlet, melyre az előző mondatban utaltam, éppen abban mutatkozik meg, hogy ez a mese többféleképpen interpretálható, sokféle szemszögből interpretálható.
Dolgozatom A kis gömböc című népmese néprajzi megközelítésével, A gömböcfiú című erdélyi cigány mese és A kis gömböc című népmese összehasonlításával, Guy de Maupassant Gömböc című novellájával, valamint a gömb(öc) gödeli–escheri megközelítésének problémájával foglalkozik.
Azonban mi a gömböc valójában? Egy népmesei szereplő, egy novella hősnője, vagy egy új geometriai forma? Bátran kijelenthetem, hogy mind a három!

